CELEX: 32019D1972
Language: sk
Date: 2019-11-26 00:00:00
Title: Vykonávacie rozhodnutie Komisie (EÚ) 2019/1972 z 26. novembra 2019, ktorým sa mení vykonávacie rozhodnutie 2013/764/EÚ o opatreniach na kontrolu zdravia zvierat v súvislosti s klasickým morom ošípaných v určitých členských štátoch [oznámené pod číslom C(2019) 8396] (Text s významom pre EHP)

28.11.2019   
               
               
                  SK
               
               
                  Úradný vestník Európskej únie
               
               
                  L 307/56
               
            
         VYKONÁVACIE ROZHODNUTIE KOMISIE (EÚ) 2019/1972
         z 26. novembra 2019,
         ktorým sa mení vykonávacie rozhodnutie 2013/764/EÚ o opatreniach na kontrolu zdravia zvierat v súvislosti s klasickým morom ošípaných v určitých členských štátoch
         
            
               [oznámené pod číslom C(2019) 8396]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         keďže:
         
                     (1)
                  
                  
                     Vo vykonávacom rozhodnutí Komisie 2013/764/EÚ (3) sa stanovujú opatrenia na kontrolu zdravia zvierat v súvislosti s klasickým morom ošípaných v určitých členských štátoch. Tieto opatrenia zahŕňajú zákazy odosielania zásielok domácich ošípaných a výrobkov z nich z určitých oblastí. Opatrenia na kontrolu zdravia zvierat stanovené v uvedenom vykonávacom rozhodnutí sa uplatňujú súbežne s opatreniami stanovenými v smernici Rady 2001/89/ES (4) a sú určené na boj proti šíreniu klasického moru ošípaných najmä na úrovni Únie.
                  
               
                     (2)
                  
                  
                     Vo vykonávacom rozhodnutí 2013/764/EÚ sa takisto stanovujú výnimky zo zákazu odosielania živých ošípaných z určitých oblastí, pokiaľ je splnených niekoľko podmienok.
                  
               
                     (3)
                  
                  
                     Obdobie uplatňovania opatrení stanovených vo vykonávacom rozhodnutí 2013/764/EÚ by malo odrážať epidemiológiu klasického moru ošípaných a tiež účinnosť opatrení týkajúcich sa zdravia zvierat, ktoré uplatňujú členské štáty uvedené v prílohe k vykonávaciemu rozhodnutiu 2013/764/EÚ s právnymi predpismi Únie. Vzhľadom na súčasnú epidemiologickú situáciu v Únii a susedných tretích krajinách a na úsilie potrebné na boj proti tejto chorobe a zároveň v záujme neukladania zbytočných obmedzení na obchod by sa obdobie uplatňovania vykonávacieho rozhodnutia 2013/764/EÚ malo predĺžiť.
                  
               
                     (4)
                  
                  
                     Keďže je s ohľadom na súčasnú epidémiu tejto choroby dôležité zabezpečiť kontinuitu opatrení proti klasickému moru ošípaných na úrovni Únie, pri predlžovaní obdobia uplatňovania vykonávacieho rozhodnutia 2013/764/EÚ by sa mala zohľadniť skutočnosť, že nariadenie Európskeho parlamentu a Rady (EÚ) 2016/429 (5), ktorým sa stanovujú ochranné opatrenia v prípade chorôb zvierat, sa uplatňuje od 21. apríla 2021.
                  
               
                     (5)
                  
                  
                     Vzhľadom na priaznivú epidemiologickú situáciu tejto choroby v Chorvátsku vďaka účinnosti celkových opatrení uplatňovaných v danom členskom štáte v súlade so smernicou 2001/89/ES, dohľadu a zavedených opatrení predložených Stálemu výboru pre rastliny, zvieratá, potraviny a krmivá by sa navyše všetky oblasti v Chorvátsku, ktoré sa v súčasnosti uvádzajú v prílohe k vykonávaciemu rozhodnutiu 2013/764/EÚ, mali teraz z uvedenej prílohy vypustiť.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1Vykonávacie rozhodnutie 2013/764/EÚ sa mení takto:V článku 10 sa dátum „31. decembra 2019“ nahrádza dátumom „21. apríla 2021“.
         
         
            Článok 2
            Bod 2 prílohy k vykonávaciemu rozhodnutiu Komisie 2013/764/EÚ sa vypúšťa.
         
         
            Článok 3
            Toto rozhodnutie je určené členským štátom.
         
         
            V Bruseli 26. novembra 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Vykonávacie rozhodnutie Komisie 2013/764/EÚ z 13. decembra 2013 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (Ú. v. EÚ L 338, 17.12.2013, s. 102).
         
            (4)  Smernica Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (Ú. v. ES L 316, 1.12.2001, s. 5).
         
            (5)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat (právna úprava v oblasti zdravia zvierat) (Ú. v. EÚ L 84, 31.3.2016, s. 1).